བཞི་པ་རྫུན་དུ་སྨྲ་བ།ངག་གི་མི་དགེ་བ་བཞིའི་དང་པོ་རྫུན་སྨྲ་བ་ནི།འཇིག་རྟེན་པའི་ཁ་སྐད་དུ་སྐྱག་རྫུན་བཤད་པའམ་རྫུན་བཤད་ནས་མི་གཞན་བསླུས་ཏེ་མགོ་སྐོར་གཏོང་བའི་ཚིག་སྨྲ་བ་ཟེར།རྫུན་ནི་གཙོ་བོ་ཁ་ནས་བཤད་དགོས་ནའང་ངག་གི་རྣམ་འགྱུར་གོ་བྱེད་ཀྱི་རྫུན་ཚིག་ཡི་གེར་བྲིས་པའམ་ལག་བརྡ་སོགས་ལུས་ཀྱི་རྣམ་འགྱུར་སྣ་ཚོགས་ཀྱིས་མི་གཞན་བསླུས་ན་རྫུན་ཚིག་ཁ་ནས་སྨས་པ་བཞིན་སྡིག་པ་ཆེན་པོ་ཡོད།རང་གཞན་གང་རུང་གི་ཆེད་དུ་མེད་པ་ལ་ཡོད་པ་དང་ཡོད་པ་ལ་མེད་པ།ཡིན་པ་ལ་མ་ཡིན་པར་བཤད་པ་སོགས་བསམ་བཞིན་དུ་འདུ་ཤེས་སམ་བསམ་བློ་བསྒྱུར་ཏེ་མགོ་སྐོར་བཏང་བར་ཕ་རོལ་པོས་ཤེས་སོང་ནའང་རྫུན་དུ་སྨྲས་པའི་སྡིག་པ་ཡོད་པས་མགོ་སྐོར་གཏོང་ཐུབ་དགོས་པའི་ངེས་པ་མེད།དཔེར་ན།རང་གིས་མི་གཞན་ཞིག་ལ་ཡིད་ཆེས་བྱས་ནའང་རང་ལ་མགོ་སྐོར་གཏོང་གི་ཡོད་པ་ཤེས་དུས་སེམས་ལ་གནོད་ཅིང་འཚེ་བའི་སྡུག་བསྔལ་འབྱུང་བ་བཞིན།རང་གིས་རྫུན་བཤད་ནས་བསླུས་པ་ཡིན་པར་ཤེས་སྐབས་གཞན་དེའི་སེམས་ལ་གནོད་ཅིང་འཚེ་བའི་སྡུག་བསྔལ་ཡོང་བས་རྫུན་བཤད་ནས་མགོ་སྐོར་ནམ་ཡང་གཏོང་མི་ཉན།